Her river Polens utenriksminister Russlands historiefortelling fra hverandre
Utenriksminister Radek Sikorski radbrekker Russlands propaganda punkt for punkt. Videoen er sett av over én million mennesker på X. I mørkeblå dress, prikkete slips og med en rolig mine tar Polens utenriksminister, Radek Sikorski, et generaloppgjør med Russlands virkelighetsforståelse. Hans innlegg på lørdagens møte i FNs sikkerhetsråd har fått en enorm respons. På X er folk i ekstase over måten han avkler Russlands propaganda på. Det er ikke bare menige X-brukere som har latt seg begeistre. Sikorski får blant annet skryt av Ukrainas ambassadør i Polen og presidenten i Latvia. – En mesterklasse i å ødelegge russisk propaganda I videoen går Sikorski gjennom flere påstander som Russland har kommet med. De fleste av dem er i forbindelse med krigen med Ukraina. Han sa på møtet at han ble forundret over tonen og innholdet til den russiske ambassadøren i rådet, Vasilij Nebenzia. – Jeg tenkte jeg ville være til nytte ved å korrigere inntrykket, sier Sikorski. Her er noen av påstandene Sikorski slår tilbake mot: – Han sa til og med at Polen angrep Russland under andre verdenskrig. Hva er det han snakker om? Det er Sovjetunionen som angrep Polen sammen med Nazi-Tyskland 17. september 1939. – Radek Sikorski leverer en mesterklasse i å ødelegge russisk propaganda i FNs sikkerhetsmøte, skriver ukrainske Euromaidan Press på X. Andre skriver at man kan vise denne filmen neste gang noen repeterer Russlands påstander. – Ikke et kjedelig historisk innlegg Jakub M. Godzimirski har blant annet forsket på Russlands utenrikspolitikk i over 20 år på Norsk utenrikspolitisk institutt (Nupi). Han sier innlegget til Sikorski er fire minutter med gode oppsummeringer. – Han bruker et godt retorisk grep. Dette er ikke et kjedelig historisk innlegg på 10 minutter. Han går direkte på anklagene. Han forklarer at Russlands utsendte har fått mye oppmerksomhet med sine krasse uttalelser. – Han er som en tegneseriefigur, både fysisk og i måten han uttrykker seg på. Det er derfor populært når noen klarer å stikke hull i den propagandaballongen. Godzimirski viser også til at Sikorski er gift med den amerikanske journalisten Anne Applebaum. Hun har skrevet mye om kommunismen og utviklingen i Øst-Europa. – De snakker nok om denne typen problemstillinger til både frokost, lunsj og middag.
Radek Sikorski, Polens utenriksminister, tar et oppgjør med Russlands virkelighetsforståelse i en video som er sett over én million ganger.  Sikorski korrigerte flere russiske påstander om Ukraina, som at Kyiv er «Vestens klient». Sikorskis innlegg har fått sterk respons, med folk som roser hans evne til å ødelegge russisk propaganda.